text: Bookmaker: Vejle Boldklub overlever
  29 september 2014 kl. 18.12
  Ifølge bookmakeren NordicBet vil det lykkes at redde Vejle Boldklub fra en konkurs. Det vil bookmakeren vædde på.
  I morgen er det sidste dag for VB til at finde penge. Ellers går klubben konkurs og tvangsnedrykkes til Jyllandsserien.
  Men det sker næppe, vurderer bookmakeren NordicBet.
  Odds er oppe i 3,55, hvis Vejle Boldklub ender i Jyllandsserien.
  - Det kan godt være, at Vejle Boldklub har spillet på anden klasse de senere år, men det vil være en mindre katastrofe for dansk fodbold, hvis så stor og stolt en traditionsklub må lukke den professionelle afdeling. Med god lokal opbakning og en af landets bedste talentafdelinger er det svært at forestille sig, at man ender med at dreje nøglen om, siger NordicBets oddssætter Tonni Munk Jensen.
  - Vejles direktør har sagt, at chancen for overlevelse er cirka 50 procent, men vi er langt mere optimistiske. Det mest sandsynlige scenarie er, at man ender med en rekonstruktion af selskabet, siger Tonni Munk Jensen.
  